b'\n_START_ARTICLE_\nKefir\n_START_PARAGRAPH_\nKefir er produktet af en g\xc3\xa6ringsproces foretaget af en koloni af symbiotiske bakterie- og g\xc3\xa6rarter i m\xc3\xa6lk. Kolonien er et eksempel p\xc3\xa5 en s\xc3\xa5kaldt SCOBY (Symbiotic\xc2\xa0Colony\xc2\xa0Of\xc2\xa0Bacteria\xc2\xa0and\xc2\xa0Yeast). M\xc3\xa6lkekefiren stammer fra Kaukasus, og har \xe2\x80\x93 mere eller mindre videnskabeligt \xe2\x80\x93 v\xc3\xa6ret koblet sammen med folks lange levealder. Kolonien best\xc3\xa5r af en matrix af polysaccharider udskilt af visse bakterier, hvori hele kolonien lever. Produktion af kefir best\xc3\xa5r normalt af en g\xc3\xa6ringsproces ved stuetemperatur i m\xc3\xa6lk i et d\xc3\xb8gns tid. V\xc3\xa6skefasen (kefiren) sis fra og kefirgrynene tils\xc3\xa6ttes ny m\xc3\xa6lk. Kefir opbruger laktose og andre sukkerarter, hvorfor den ogs\xc3\xa5 t\xc3\xa5les af laktose-lavtolerante, og den producerer blandt andet m\xc3\xa6lkesyre, ethanol og korte fedtsyrer. Kefir har konsistens som drikkeyoghurt, en syrlig smag og en lav alkoholprocent._NEWLINE_Der findes ogs\xc3\xa5 vandkefir, en kefir-type, der vokser i vand snarere end m\xc3\xa6lk.'